
[bookmark: TextBodyBegin]Európsky parlament,
–	so zreteľom na žiadosť o zbavenie Angeliky Nieblerovej imunity, ktorú podala hlavná európska prokurátorka listom z 21. júla 2025 a ktorá bola potvrdená listom z 1. septembra 2025 v súvislosti s predbežným vyšetrovaním, ktoré sa má začať proti Angelike Nieblerovej, a ktorá bola oznámená v Európskom parlamente 10. septembra 2025,
–	po vypočutí Angeliky Nieblerovej 15. apríla 2026 v súlade s článkom 9 ods. 6 rokovacieho poriadku,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry[footnoteRef:1], a najmä na jeho článok 29 ods. 2, [1:  	Ú. v. EÚ L 283, 31.10.2017, s. 1.] 

–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019[footnoteRef:2], [2:  	rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115.] 

–	so zreteľom na článok 46 Základného zákona Nemeckej spolkovej republiky,
–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0127/2026),
A.	keďže hlavná európska prokurátorka listom z 21. júla 2025, ktorý bol potvrdený listom z 1. septembra 2025, podala žiadosť o zbavenie imunity Angeliky Nieblerovej, poslankyne Európskeho parlamentu zvolenej v Nemecku, v súvislosti s údajnými trestnými činmi, ku ktorým došlo v rokoch 2017 až 2025;
B.	keďže podľa žiadosti, ktorá vychádza z informácií poskytnutých súkromnou stranou, ktorá pracovala pre Angeliku Nieblerovú od augusta 2021 do septembra 2023, Angelika Niebler v období od roku 2017, t. j. počas ôsmeho, deviateho a desiateho volebného obdobia, údajne neoprávnene žiadala o úhradu cestovných výdavkov na cesty do Štrasburgu a Bruselu a dočasne využívala asistentov poslancov a miestnych asistentov na súkromné účely alebo účely nesúvisiace s jej funkciou poslankyne Európskeho parlamentu alebo plnením parlamentných povinností, a okrem toho údajne zamestnávala miestneho asistenta, ktorého plat Európsky parlament vyplácal Angelike Nieblerovej, ktorý však údajne pracoval výlučne pre bývalého poslanca Európskeho parlamentu tej istej strany; keďže podľa žiadosti na základe poskytnutých informácií existuje počiatočné podozrenie, že Angelika Nieblerová použila výdavky na asistentskú výpomoc v rozpore s článkom 29 ods. 2 rozhodnutia Predsedníctva z 11. septembra 2023 o vykonávacích pravidlách k štatútu poslancov Európskeho parlamentu[footnoteRef:3]; keďže údajné konanie by preto mohlo predstavovať trestný čin podvodu podľa § 263 ods. 1 a 3 nemeckého trestného zákonníka; [3:  	Rozhodnutie Predsedníctva z 11. septembra 2023 o vykonávacích pravidlách k štatútu poslancov Európskeho parlamentu a o zrušení rozhodnutia Predsedníctva z 19. mája a 9. júla 2008 (Ú. v. EÚ C, C/2024/2814, 26.4.2024, ELI: http://data.europa.eu/eli/C/2024/2814/oj). ] 

C.	keďže Angelika Nieblerová bola zvolená do Európskeho parlamentu v máji 2014 vo voľbách do Európskeho parlamentu a opätovne zvolená v máji 2019 a júni 2024, a preto bola v čase spáchania údajných trestných činov poslankyňou Európskeho parlamentu; 
D.	keďže údajné trestné činy ani z toho vyplývajúca žiadosť o zbavenie Angeliky Nieblerovej imunity nesúvisia s jej názorom alebo hlasovaním pri výkone funkcií v zmysle článku 8 Protokolu č. 7 o výsadách a imunitách Európskej únie;
E.	keďže v článku 9 ods. 1 písm. a) Protokolu č. 7 o výsadách a imunitách Európskej únie sa stanovuje, že v priebehu zasadnutia Európskeho parlamentu požívajú poslanci Európskeho parlamentu na území ich vlastného členského štátu imunitu priznanú poslancom parlamentu ich členského štátu;
F.	keďže v článku 46 ods. 2, 3 a 4 Základného zákona Nemeckej spolkovej republiky sa stanovuje, že:
„2.	Poslanca nemožno brať na zodpovednosť alebo zatknúť za trestný čin bez súhlasu Spolkového snemu s výnimkou prípadov, keď je zadržaný počas páchania trestného činu alebo v priebehu nasledujúceho dňa.
3.	Súhlas Spolkového snemu je tiež potrebný na akékoľvek iné obmedzenie osobnej slobody poslanca či začatie konania proti poslancovi podľa článku 18.
4.	Každé trestné konanie alebo akékoľvek konanie podľa článku 18 proti poslancovi a jeho zadržanie, či iné obmedzenie osobnej slobody sa na žiadosť Spolkového snemu pozastaví.“;
G.	keďže účelom imunity podľa Protokolu č. 7 o výsadách a imunitách Európskej únie je chrániť Európsky parlament a jeho poslancov pred súdnymi konaniami v súvislosti s činnosťami vykonávanými pri plnení poslaneckých povinností, ktoré nemožno oddeliť od týchto povinností;
H.	keďže v súlade s článkom 5 ods. 2 rokovacieho poriadku poslanecká imunita nie je osobná výsada poslanca, ale záruka nezávislosti Európskeho parlamentu ako celku a jeho poslancov;
[bookmark: _Hlk227752086][bookmark: _Hlk227752575]I.	keďže akýkoľvek záver musí vychádzať z informácií a vysvetlení poskytnutých v danom prípade; keďže prvky a motívy sťažnosti, ktoré viedli k žiadosti o zbavenie imunity, vrátane jej anonymnej povahy vyvolávajú vážne pochybnosti, čo bráni zmysluplnému posúdeniu sťažnosti a znemožňuje vylúčiť možnosť, že sťažnosť mohla podať súkromná osoba s priamou politickou motiváciou kompromitovať Angeliku Nieblerovú; keďže uvedené obavy umocňuje aj načasovanie a selektívna povaha sťažnosti, najmä vzhľadom na významnú politickú úlohu Angeliky Nieblerovej; keďže nezrovnalosti v žiadosti vrátane zjavnej nepresnosti, pokiaľ ide o presnú výšku predmetných finančných súm, ako aj osobitné okolnosti údajného pochybenia vyvolávajú obavy, že zámerom konania môže byť poškodenie dobrého mena Angeliky Nieblerovej;
[bookmark: _Hlk223449412]J.	keďže sa preto zdá, že v tomto prípade možno predpokladať fumus persecutionis, t. j. konkrétne skutkové okolnosti[footnoteRef:4], že zámerom súdneho konania je poškodiť politickú činnosť Angeliky Nieblerovej ako poslankyne Európskeho parlamentu, a tým aj nezávislosť Európskeho parlamentu; [4:  	Rozsudok Súdneho dvora zo 17. septembra 2020, Troszczynski/Parlament, C-12/19 P, ECLI:EU:C:2020:725, odsek 26.] 

K.	keďže Európsky parlament nemožno považovať za súd a poslanec nemôže byť v súvislosti s postupom zbavenia imunity považovaný za obvineného[footnoteRef:5]; [5:  	Rozsudok Všeobecného súdu z 30. apríla 2019, Briois/Parlament, T-214/18, ECLI:EU:T:2019:266.] 

1.	rozhodol nezbaviť Angeliku Nieblerovú imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru Európskej prokuratúre a Angelike Nieblerovej.

